THAI กำไรหลอกตา.!
แว๊บแรก...เห็นงบงวดครึ่งปีแรก THAI พลิกมามีกำไรสุทธิสูงถึง 11,125 ล้านบาท จากช่วงเดียวกันของปีก่อนขาดทุนบักโกรกที่ 28,016 ล้านบาท
แว๊บแรก...เห็นงบงวดครึ่งปีแรก THAI พลิกมามีกำไรสุทธิสูงถึง 11,125 ล้านบาท จากช่วงเดียวกันของปีก่อนขาดทุนบักโกรกที่ 28,016 ล้านบาท
20 ส.ค. 2564

แว๊บแรก…เห็นงบงวดครึ่งปีแรกบริษัท การบินไทย จำกัด (มหาชน) หรือ THAI พลิกมามีกำไรสุทธิสูงถึง 11,125 ล้านบาท จากช่วงเดียวกันของปีก่อนขาดทุนบักโกรกที่ 28,016 ล้านบาท
ก็แอบดีใจ…เป็นสัญญาณที่ดีนึกว่าเจ้าจำปีดอกนี้จะกลับมาบานได้เร็วกว่าที่คิดซะอีก…
แต่พอนึกดูอีกทีช่วงที่ผ่านมา THAI หยุดบินเสียเป็นส่วนใหญ่ เส้นทางบินในประเทศมีเที่ยวบินบ้างประปราย ในขณะที่เส้นทางบินระหว่างประเทศ เป็นเที่ยวบินในวาระพิเศษ รับผู้โดยสารกลับประเทศเท่านั้น
เอ๊ะ..!! หรือปาท่องโก๋การบินไทยขายดิบขายดีเป็นเทน้ำเทท่า จนมีกำไรเป็นกอบเป็นกำขนาดนั้น ก็ไม่น่าจะใช่…
อ้าว…แล้ว THAI ไปเอากำไรมาจากไหนกันล่ะเนี่ย..? อันนี้น่าคิด
ครั้นไปดูไส้ในงบการเงิน จะเห็นว่า THAI ก็ยังขาดทุนจากการดำเนินงานอยู่ที่ 14,335 ล้านบาท…
แต่ที่เห็นพลิกมามีกำไรสุทธินั้น เกิดจาการบุ๊กกำไรจากการขายเงินลงทุนจำนวน 2,099 ล้านบาท กำไรจากการปรับโครงสร้างหนี้ 8,675 ล้านบาท และกำไรจากการปรับโครงสร้างหนี้อีก 8,323 ล้านบาท ซึ่งเป็นรายการพิเศษที่เกิดขึ้นครั้งเดียว…
นั่นแปลว่า ถ้าหักตัวนี้ออกไป THAI จะขาดทุนสุทธิอยู่ที่ 7,972 ล้านบาท..!! ลดลงจากช่วงเดียวกันของปีก่อนที่ขาดทุน 28,016 ล้านบาท
ดังนั้น กำไรที่เห็นก็ไม่ต่างจากกำไรหลอกตานักลงทุนน่ะสิ..!!
ก็สอดคล้องกับรายได้รวมในครึ่งปีแรกที่ลดฮวบฮาบกว่า 70% เหลือแค่ 10,220 ล้านบาท จากปีก่อนอยู่ที่ 40,493 ล้านบาท แบ่งเป็น รายได้ค่าโดยสารและค่าน้ำมันส่วนเกิน 1,888 ล้านบาท ลดลง 93.9% รายได้ค่าระวางขนส่งและไปรษณียภัณฑ์ 3,842 ล้านบาท ลดลง 24.4% และรายได้การบริการอื่น ๆ 2,575 ล้านบาท ลดลง 35.5%
ขณะที่มีอัตราส่วนการบรรทุกผู้โดยสาร (Cabin Factor) ช่วง 6 เดือนแรกปีนี้เฉลี่ย 16.2% ต่ำกว่าปีก่อน ซึ่งเฉลี่ยที่ 68.7% และมีจำนวนผู้โดยสารรวมทั้งสิ้น 720,000 คน ลดลง 3,850,000 คน หรือลดลง 84.2% จากปีก่อนอยู่ที่ 4,570,000 คน
ด้านการขนส่งสินค้ามีปริมาณผลิตด้านพัสดุภัณฑ์ต่ำกว่าปีก่อน 78.5% และปริมาณการขนส่งพัสดุภัณฑ์ต่ำกว่าปีก่อน 59.1%
ส่วนขาของต้นทุนที่ลดลงกว่าครึ่ง อยู่ที่ 24,555 ล้านบาท ลดลง 58.2% หลัก ๆ มาจากค่าน้ำมันเครื่องบินที่หายไป เนื่องจากหยุดบินหลายเส้นทาง รวมทั้งจำนวนพนักงานที่ลดลง หลังจากมีโครงการร่วมใจเพื่อองค์กร 2 โครงการ รวมทั้งต้นทุนการเงินที่ลดลง เนื่องจากมีการคิดอัตราดอกเบี้ยใหม่ หลังจากเข้าสู่กระบวนการฟื้นฟู
โดย ณ วันที่ 30 มิถุนายน 2564 THAI มีสินทรัพย์รวมจำนวน 168,582 ล้านบาท ลดลงจากสิ้นปี 2563 จำนวน 40,715 ล้านบาท หรือลดลง 19.5% และมีหนี้สินรวมจำนวน 285,066 ล้านบาท ลดลงจากสิ้นปี 2563 จำนวน 52,896 ล้านบาท หรือลดลง 15.7%
แต่ถ้าไปดูกระแสเงินสด ถือว่ายังค่อนข้างตึงตัว โดย ณ วันที่ 30 มิถุนายน 2564 มีเงินสดและรายการเทียบเท่าเงินสด 6,730 ล้านบาทเท่านั้น ดังนั้นด้วยสภาพคล่องที่มีอยู่อย่างจำกัดจำเขี่ย ในขณะที่ต้องหยุดบินเกือบ 100% ก็น่าจับตาว่า THAI จะประคองตัวได้อีกนานแค่ไหน..? หรือจะเอาทรัพย์สินอะไรออกมาขายเพื่อต่อลมหายใจอีก..?
เพราะที่ผ่านมาก็เลหลังขายสมบัติเก่ากินไปเกือบหมดแล้ว..!?
ทำให้พออนุมานได้ว่า ผลประกอบการ THAI ปีนี้น่าจะยังย่ำแย่ต่อไป..!!
ส่วนถ้าถามว่า THAI จะกลับมาเทรดได้เมื่อไหร่นั้น..? เรื่องนี้หนูไม่รู้จริงจริ๊ง…
แต่ถ้าดูจากสถานการณ์ THAI ตอนนี้ที่ยังอยู่ในห้องไอซียู (เข้าสู่กระบวนการฟื้นฟู) และอุตสาหกรรมท่องเที่ยวที่ส่อเค้าทรุดยาว นั่นก็หมายถึงชะตาของ THAI ที่แขวนอยู่บนเส้นด้าย ที่ไม่รู้จะขาดสะบั้นวันไหนอะนะ..!?
…อิ อิ อิ…